ananddey/assamese-wiki-corpus huggingface dataset:
একাদশী তিথি

একাদশী তিথি বা একাদশী, চন্দ্ৰকলাৰ একাদশ দিন। হিন্দু দিনপঞ্জীমতে একাদশী দুবিধ, শুক্লপক্ষৰ শুক্লা একাদশী আৰু কৃষ্ণপক্ষৰ কৃষ্ণা একাদশী। শুক্লা একাদশীৰ তিনিদিন পিছত পূৰ্ণিমা আৰু কৃষ্ণা একাদশীৰ তিনিদিন পিছত অমাবস্যা হয়।

হিন্দু আৰু জৈন ধৰ্মাৱলম্বী সকলে একাদশীক পৱিত্ৰ তিথি হিচাপে গণ্য কৰে। এইদিনা সাধাৰণতে ব্ৰত পালন আৰু ভগৱানক উপাসনা কৰা হয়। একাদশীৰ সময়ত বহুতে কোনো ধৰণৰ শস্য খাদ্য হিচাপে গ্ৰহণ নকৰে। একাদশী ব্ৰতত কেৱল ফল-মূল, শাক-পাচলি আৰু গাখীৰৰ পৰা প্ৰস্তুত কৰা বস্তু খোৱা নিয়ম। একাদশীৰ সূৰ্য উদয় হোৱাৰ পৰা পিছৰ দিনা সূৰ্য অস্ত যোৱালৈকে এই ব্ৰত পালন কৰা হয়।

চন্দ্ৰৰ অৱস্থানৰ ওপৰত ভিত্তি কৰি প্ৰতিটো একাদশীৰ সময় নিৰূপণ কৰা হয়। চন্দ্ৰকলাৰ প্ৰথম দিনৰ পৰা পূৰ্ণিমালৈকে সময়খিনিক ১৫টা সমান ভাগ কৰা হয়। ইয়াৰ প্ৰতিটো ভাগক তিথি বোলে। চন্দ্ৰয়ে এক নিৰ্দিষ্ট দূৰত্ব অতিকে8 কৰিবলৈ নিৰ্দিষ্ট সময় লয় আৰু সেইমতে তিথিৰ দৈৰ্ঘ্য উলিওৱা হয়। এই তিথিৰ একাদশ দিনায়ে হৈছে একাদশী তিথি। শুক্লা একাদশীৰ চন্দ্ৰ পূৰ্ণিমাতকৈ ৩/৪ অংশ উজ্জ্বল আৰু সেইদৰে কৃষ্ণা একাদশী অমাবস্যাতকৈ ৩/৪ অংশ আন্ধাৰ।

সাধাৰণতে গোটেই বৰ্ষত ২৪টা একাদশী তিথি পৰে। কিন্তু অধিবৰ্ষত দুটা অতিৰিক্ত একাদশী তিথি পৰে। ধৰ্মীয় বিশ্বাস মতে প্ৰতিটো একাদশীৰ সুকীয়া মহত্ত্ব আৰু বিশেষ নীতি-নিয়ম আছে।

ভাগৱত পুৰাণৰ চতুৰ্থ অধ্যায়ৰ নৱম শ্লোকত ভগৱান বিষ্ণুৰ ভক্ত অম্বৰীশে একাদশী ব্ৰত পালনৰ কথা উল্লেখ আছে।

একাদশীৰ তালিকা

ভাৰতীয় দিনপঞ্জী অনুসৰি একাদশী তিথিৰ তালিকা উল্লেখ কৰা হ'ল,

বৈদিক মাহ পালক দেৱতা কৃষ্ণা একাদশীৰ নাম শুক্লা একাদশীৰ নাম
চৈত্ৰ (चैत्र, এপ্ৰিল–মে') বিষ্ণু পাপবিমোচনী কামদা
বৈশাখ (वैशाख, মে'–জুন ) মধুসূদন ভৰুথিনি মোহিনী
জ্যেষ্ঠ (ज्येष्ठ, জুন–জুলাই) ত্ৰিবিক্ৰম অপৰ নিৰ্জলা
আষাঢ় (आषाढ, জুলাই–আগষ্ট) বামন যোগিনী শয়নী
শ্ৰাৱণ (श्रावण, আগষ্ট–ছেপ্টেম্বৰ) শ্ৰীধৰ কামিকাশ্ৰাৱণ পুত্ৰদা
ভাদ্ৰপদ(भाद्रपद, ছেপ্টেম্বৰ–অক্টোবৰ) হৃষীকেশ আনন্দ স্পৰ্শভ
অশ্বিন (अश्विन्, অক্টোবৰ–নৱেম্বৰ) পদ্মনাথ ইন্দিৰা পাপাংকুশ
কাৰ্তিক (कार्तिक, নৱেম্বৰ–ডিচেম্বৰ) দামোদৰ ৰমাপ্ৰবোধিনি
মাৰ্গশীৰ্ষ(मार्गशीर्ष, ডিচেম্বৰ–জানুৱাৰী) কেশৱ বৈকুণ্ঠ মোক্ষ
পৌষ (पौष, জানুৱাৰী–ফেব্ৰুৱাৰী) নাৰায়ণ সফলা পৌষ পুত্ৰদা
মাঘ (माघ, ফেব্ৰুৱাৰী–মাৰ্চ) মাধৱ শত তিল ভৈমী/জয়া
ফাল্গুন (फाल्गुन, মাৰ্চ–এপ্ৰিল) গোবিন্দ উৎপন্ন অমলকী
অধিক(अधिक, ২-৩বছৰৰ মূৰত এবাৰ) পুৰুষোত্তম পৰম শুদ্ধ পদ্মিনী বিশুদ্ধ

গণনা

বৈষ্ণৱ আৰু স্মাৰ্টা সম্প্ৰদায়ৰ মাজত একাদশী তিথি গণনা কৰা হয়। জ্যোতিষ শাস্ত্ৰৰ অন্যতম গুৰুত্বপূৰ্ণ গ্ৰন্থ "কাল প্ৰকাশিকা"ৰ মতে দশমী তিথিয়ে প্ৰভাৱ নেপেলোৱা দিনটোত একাদশী ব্ৰত পালন কৰা হয়। সূৰ্যোদয়ৰ ৯৬ মিনিট পূৰ্বে ইয়াৰ আৰম্ভ হয়। যদি দশমী তিথি সূৰ্যোদয়ৰ ৯৬ মিনিট আগতে শেষ হয় তেন্তে সেই তিথিত একাদশী বুলি গণ্য কৰা হয়। যদি দশমী তিথি অসম্পূৰ্ণ হয় বা কেতিয়াবা সূৰ্যোদয়ৰ পিছতো দশমী তিথি চলি থাকে তেন্তে একাদশী ব্ৰত তাৰ পিছদিনা পালন কৰা হয়। ইয়াৰ লগতে ধৰ্ম সিন্ধু আৰু নিৰ্ণয় সিন্ধুৰ পঞ্চাংগ কৰ্তা মতে বেলেগ বেলেগ ধৰণে একাদশী গণনা কৰা হয়।

গুৰুত্ব

একাদশী তিথি ভগৱান বিষ্ণুৰ নামত উৎসৰ্গিত। এইদিনা ব্ৰত-উপাসনা কৰা নিয়ম। একাদশী ব্ৰত পালন কৰা সকলে সংসাৰৰ মোহ-মায়াৰ পৰা মুক্তি লাভ কৰে বুলি বিশ্বাস কৰা হয়।

মন্ত্ৰ

একাদশীৰ দিনা বিষ্ণুমন্ত্ৰ জপ কৰা হয়,
"ওঁ নমো ভাগৱতে বাসুদেৱায়"

ইয়াৰ লগতে হৰে কৃষ্ণ মহামন্ত্ৰ ১০৮ বাৰ জপ কৰা হয়,
"হৰে কৃষ্ণ হৰে কৃষ্ণ কৃষ্ণ কৃষ্ণ হৰে হৰে, হৰে ৰাম হৰে ৰাম ৰাম ৰাম হৰে হৰে"

তথ্য উৎস

শ্ৰেণী:তিথি
বিদ্যা ৰাও (কণ্ঠশিল্পী)

বিদ্যা ৰাও এগৰাকী ভাৰতীয় হিন্দুস্তানী শাস্ত্ৰীয় গায়ক আৰু সাহিত্যিক। থুমৰি আৰু দাদ্ৰাৰ বাবে তেওঁ জনপ্ৰিয়।প্ৰয়াত নেইনা দেৱীক তেওঁ লিখা গ্ৰন্থখন হৈছে- হাৰ্ট টু হাৰ্ট: ৰিমেম্বৰিং নেইনাজী নামৰ এখন গ্ৰন্থ। তেওঁৰ কন্যা অদিতি ৰাও হাইদৰী এগৰাকী অভিনেত্ৰী।

প্ৰাথমিক জীৱন

ৱানাপাৰ্থীত জন্মগ্ৰহণ কৰা বিদ্যা ৰাও হায়দৰাবাদত ডাঙৰ-দীঘল হৈছিল। তেওঁ মাদ্ৰাজৰ পৰা স্নাতক ডিগ্ৰী লাভ কৰে আৰু পিছলৈ দিল্লী স্কুল অৱ ইকনমিক্সত যোগদান কৰি সমাজবিজ্ঞানত এম.এ. লাভ কৰে৷

তেওঁ ৰহস্যবাদীৰ কবি যেনে, আমিৰ খশ্ৰু, কবীৰ আদিৰ দ্বাৰা প্ৰভাৱিত।.

মণি ৰত্নমৰ ছবি ৰাৱনন (২০১০)ত ঐশ্বৰ্য ৰায়ৰ চৰিত্ৰটোৰ মাতৃ হিচাপে তেওঁ অভিনয়ত আত্মপ্ৰকাশ কৰিবলৈ সাজু হৈছিল। কিন্তু তেওঁৰ দৃশ্যসমূহ ছবিখনৰ চূড়ান্ত সংস্কৰণৰ পৰা কাটি দিয়া হৈছিল।

ব্যক্তিগত জীৱন

তেওঁৰ এহছান হাইদৰীৰ সৈতে বিবাহ হৈছিল। তেওঁলোকৰ এগৰাকী কন্যা টলিউড আৰু বলীউডৰ অভিনেত্ৰী অদিতি ৰাও হাইদৰী।

তথ্যসূত্ৰ

শ্ৰেণী:ভাৰতীয় কণ্ঠশিল্পী
শ্ৰেণী:লেখিকা
শ্ৰেণী:জীৱিত ব্যক্তি
লাওজে

খ্ৰীষ্টপূৰ্ব ষষ্ঠৰ পৰা পঞ্চম শতিকাৰ চীনা দাৰ্শনিক লাওজে টাওবাদৰ জনক বুলি জনা যায়। তেওঁৰ আটাইতকৈ বিখ্যাত গ্ৰন্থ "টাও টে চিং" য'ত তেওঁ টাওবাদৰ মৌলিক ধাৰণা চুটিকৈ লিখিছে।

টাও টে চিঙৰ উদ্ধৃতি

যি টাওৰ বিৱৰণ দিব পৰা যায় সেয়া বাস্তৱ টাও নহয়, যি নাম সংজ্ঞায়িত কৰিব পৰা যায় সেয়া সনাতন নাম নহয় (চু টা কাও, ১৯০৪ অনুবাদ)
ক'ব পৰা টাও সনাতন টাও নহয়, নাম ল'ব পৰা নাম সনাতন নাম নহয়, নামহীনেই স্বৰ্গ আৰু মৰ্ত্যৰ আদি (গিয়া-ফু ফেং আৰু জেন ইংলিছ, ১৯৭২ অনুবাদ)
ক'ব পৰা টাও সনাতন টাও নহয়, নাম ল'ব পৰা নাম সনাতন নাম নহয়, নামহীনেই সনাতন বাস্তৱতা (ষ্টিফেন মিচেল, ১৯৯২ অনুবাদ)
আপুনি যি পথে যাব পাৰে সেয়া বাস্তৱ পথ নহয়, আপুনি যি নাম ল'ব পাৰে সেয়া বাস্তৱ নাম নহয়, স্বৰ্গ আৰু মৰ্ত্য নামহীনত আৰম্ভ হয়: নামেই দহ হাজাৰ বস্তুৰ মাতৃ (উৰ্ছুলা লেগুইন, ১৯৯৮ অনুবাদ)
টাও কুঁৱাৰ দৰে, ব্যৱহৃত কিন্তু শেষ নহয়। ই সনাতন শূন্যতাৰ দৰে, অসীম সম্ভাৱনীয়তাৰে ভৰা। ই গুপ্ত কিন্তু সদা উপস্থিত। মই নাজানোঁ ইয়াক কোনে জন্ম দিলে। ই ঈশ্বৰতকৈ পুৰণি (ষ্টিফেন মিচেল, ১৯৯২ অনুবাদ)
আনক জনা বুদ্ধি, নিজৰ জনা প্ৰজ্ঞা। আনৰ ওপৰত পাৰ্গত্য বল, নিজৰ ওপৰত পাৰ্গত্য প্ৰকৃত শক্তি (ষ্টিফেন মিচেল, ১৯৯২ অনুবাদ)
সৰ্বোচ্চ শ্ৰেণীৰ পণ্ডিতে টাওৰ কথা শুনিলেই লগে লগে গ্ৰহণ কৰে আৰু অভ্যাস কৰে। মধ্যমীয়া পণ্ডিতে আধৰুৱাকৈ সেই কাম কৰে। সৰ্বনিম্ন শ্ৰেণীৰ পণ্ডিতে তাৰ কথা শুনিলে হাঁহে। হাঁহি নাথাকিলে টাও নাথাকে
এৰি দিলে সকলো হয়। বিশ্ব তেঁৱেই জয় কৰে যি এৰি দিয়ে। যদি আপুনি চেষ্টাৰ পাছত চেষ্টা কৰি থাকে, বিশ্ব বিজয়ৰ ঊৰ্ধত
জ্ঞান অৰ্জন কৰিবলৈ নিতৌ বস্তু যোগ কৰক। প্ৰজ্ঞা অৰ্জন কৰিবলৈ নিতৌ বস্তু বিয়োগ কৰক
যোনে জানে তেওঁ নকয়, যোনে কয় তেওঁ নাজানে
যিমানেই মানুহৰ ওপৰত বাধা আৰোপ কৰা হয়, সিমানেই মানুহ দৰিদ্ৰ হৈ যায়
হাজাৰ মীলৰ বাট এটা খুজেৰেই আৰম্ভ হয়
ডাঙৰ দেশ শাসন কৰা সৰু মাছ ভজাৰ দৰে হয়
যেতিয়া মানুহে আশ্চৰ্যৰ ভাৱ নাৰাখে, অঘটন ঘটিব
মানুহ ভূকত মৰিল কাৰণ শাসকে অধিক কৰ জাপিলে
বুদ্ধিমান মানুহে নিজৰ কথা প্ৰমাণিত কৰিব নালাগে, যি মানুহে নিজৰ কথা প্ৰমাণিত কৰিব লাগে তেওঁ বুদ্ধিমান নহয়।
সঁচা কথা আড়ম্বৰপূৰ্ণ নহয়। আড়ম্বৰপূৰ্ণ কথা সঁচা নহয়।

ভুলকৈ লাওচেৰ বুলি দাবী কৰা

মই নীতিহীনতাত ৰুচি নাৰাখোঁ, চাহৰ সোৱাদতহে ৰাখোঁ (লু টুঙৰহে)
মানুহ এগৰাকীক মাছ এটা দিয়ক আৰু তেওঁ এসাজ খাব। তেওঁক মাছ মাৰিবলৈ শিকাওক আৰু তেওঁ আজীৱন খাব (উৎস অজ্ঞাত)
কোৱা আৰু মই পাহৰি যাম। দেখোঁৱা আৰু মই মনত ৰাখিম। জড়িত কৰা আৰু মই বুজিম (কনফুচিয়াচৰ বুলিও ভুলতে প্ৰায় কোৱা হয়। বাস্তৱতে শ্বুন জিৰহে)

শ্ৰেণী:চীনৰ ব্যক্তি
শ্ৰেণী:মৃত ব্যক্তি
প্ৰদীপ চলিহা

প্ৰদীপ চলিহা (, ১৯১৮-২০০৮ চন) হৈছে অসমৰ এগৰাকী সাহিত্যিক আৰু শিল্পী।

জন্ম

প্ৰদীপ চলিহাৰ ১৯১৮ চনত অসমৰ যোৰহাট জিলাত জন্ম লাভ কৰে।

শিক্ষা

তেওঁ যোৰহাটতে স্কুলীয়া শিক্ষা গ্ৰহণ কৰে। কটন কলেজত ও শিক্ষা লাভ কৰিছিল। কলিকতাৰ ছেইণ্ট পল কলেজত সুকুমাৰ কলা-সাধনা,মণিপুৰী,ভাৰত নাট্যম নৃতাধাৰাৰ শিক্ষা লয়।

কৰ্মজীৱন

শিক্ষা শেষ কৰি প্ৰদীপ চলিহাই ১৯৩৬-৩৭ চনত "প্ৰাচীন কামৰূপী নৃত্যসংঘ" নামৰ স্ংস্থাটোত এজন নৃত্য-নাট্য শিল্পীৰূপে যোগদান কৰে। ১৯৫৪ চনত "অসম সঙ্গীত-নাটক অকাডেমিত" সম্পাদক হিচাপে কায্য নিৱাহ কৰিছিল। "সদৌ অসম সঙ্গীত সন্মিলনি" নামৰ অনুষ্ঠানটোতওৰ কৰ্মত আছিল। গোলাঘাটৰ বঙালী থিয়েটাৰ হলত বঙালী ছাত্ৰ-ছাত্ৰীকো অসমীয়া গীত-পদ শিকোৱাৰ কাম হাতত লৈছিল।

সাহিত্যৰাজি

"নন্দিকেশ্বৰৰ অভিনয় দৰ্পণৰ" অসমীয়া ৰূপান্তৰ ( অসম প্ৰকাশন পৰিষদ, ১৯৯৭)
পুৰনি অসমৰ কৰিকৰী শিল্প (অসম বিজ্ঞান সমিতি, ১৯৯৮ )
অধুনালুপ্ত নতুন "দৈনিক কাকতত" খণ্ড খণ্ডকৈ প্ৰকাশিত "অবিভক্ত অসমৰ জনজাতিসকলৰ জীৱন অৰু সংস্কৃতি।"
জ্ঞানদীপ অলোচনীত প্ৰকাশিত "ভাৰতীয় মূৰ্তিশিল্প","ভাৰতীয় চিত্ৰশিল্পৰ ৰূপৰেখা", ভাৰতীয় মাৰ্গ সঙ্গীত বিৱতন।
"নতুন দিন" কাকতৰ প্ৰকাশিত " চাহজনজাতীয় সংস্কৃতিৰ" বিষয়ে।

সন্মান

১৯৯৭ চনত অসম চৰকাৰৰ বিষ্ণুপ্ৰসাদৰ ৰাভা বঁটা।
ডিব্ৰুগড় বিশ্ববিদ্যালয়ৰ সন্মানীয় ডি.লিট।
১৯৯৯ চনত ৰাষ্ট্ৰীয় সঙ্গীত-নাটক অকাডেমিৰ বটা লাভ কৰে।

মৃত্যূ

২০০৮ চনত প্ৰদীপ চলিহাই মৃত্যূ বৰণ কৰে।

তথ্য সংগ্ৰহ

শ্ৰেণী:অসমীয়া সাহিত্যিক
শ্ৰেণী:মৃত ব্যক্তি
জালেহ আমৌজগাৰ

জালেহ আমৌজগাৰ এল.ডি.এইচ. ৪ ডিচেম্বৰ, ১৯৩৯ চনত জন্মা এগৰাকী ইৰাণোলোজিষ্ট, মধ্য পাৰ্চী ভাষাৰ বিশেষজ্ঞ, আৰু এগৰাকী বিশ্ববিদ্যালয়ৰ অধ্যাপক আছিল।

জীৱন

আমৌজগাৰে ছৰবন বিশ্ববিদ্যালয়ৰ পৰা (ইৰাণী ভাষাবিজ্ঞান) ইৰানিষ্টিকছত পি এইচ ডি ডিগ্ৰী লাভ কৰিছে। বৰ্তমান তেওঁ তেহৰাণ বিশ্ববিদ্যালয়ৰ প্ৰাচীন ইৰাণী সংস্কৃতি আৰু ভাষা বিভাগৰ অধ্যক্ষ।

আহমদ তাফাজ্জোলিৰ সহযোগত আমৌজগাৰে প্ৰাচীন ইৰাণী ভাষা অধ্যয়ন আৰু প্ৰাচীন ইৰাণৰ সাহিত্যৰ ইতিহাস চৰ্চাত যথেষ্ট অৰিহণা যোগাইছে। কলম্বিয়া বিশ্ববিদ্যালয়ৰ এনচাইক্লপিডিয়া ইৰানিকা প্ৰকল্পৰ সৈতেও তেওঁ জড়িত হৈ আছে।

তেওঁ কৰা কামৰ বাবে তেওঁ কেইবাটাও বঁটা লাভ কৰিছে। তাৰ ভিতৰত ২০১৬ চনত তেওঁক চেভালিয়াৰ অৱ দ্য লিজিয়ন অৱ অনাৰ আৰু পাৰ্চী চাইপ্ৰেছ বঁটা (ইৰাণৰ সাংস্কৃতিক ঐতিহ্য বঁটা) প্ৰদান কৰা হৈছে।

উল্লেখযোগ্য কৰ্ম

তেওঁৰ কেইখনমান উল্লেখযোগ্য গ্ৰন্থ হ’ল,
জোৰোষ্ট্ৰিয়ান মিথ অৱ লাইফ
পহ্লবী লেংগুৱেজ, লিটাৰেচাৰ এণ্ড ইনষ্ট্ৰাকচন
মাইথ;লোজিকেল হিষ্ট্ৰী অৱ ইৰাণ
দা ফাৰ্ষ্ট চেম্পল এণ্ড দা ফাৰ্ষ্ট মেন অন লিজেণ্ডাৰী ইৰাণীয়ান শ্বাহৰিয়াৰ আদি

তথ্য সূত্ৰ

শ্ৰেণী:ইৰাণৰ ব্যক্তি
শ্ৰেণী:সাহিত্যিক
শ্ৰেণী:নাৰীবাদ আৰু লোকগাথা ২০২৫
এম্ফিন′মি (শ্ৰুতিকথা)

এম্ফিন′মি (প্ৰাচীন গ্ৰীক: Ἀμφινόμη, ইংৰাজী: Amphinome) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

এম্ফিন′মি গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত এম্ফিন′মিও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
২ ফ্ৰগছ ইন দ্য ৱেষ্ট

২ ফ্ৰগছ ইন দ্য ৱেষ্ট (ফৰাচী: 2 frogs dans l'ouest, ইংৰাজী: 2 Frogs in the West) হৈছে ২০১০ চনত মুক্তি পোৱা এখন কানাডিয়ান কমেডী-ড্ৰামা চলচ্চিত্ৰ। চলচ্চিত্ৰ নিৰ্মাতা তথা অভিনেতা ডেনি পাপিনোৰ পৰিচালনাৰ অভিষেক ঘটা এই ছবিখনৰ প্ৰিমিয়াৰ ২০১০ চনৰ ৮ অক্টোবৰত মণ্ট্ৰিয়েলত অনুষ্ঠিত হৈছিল। এই বিৰক্তিকৰ পৰিস্থিতিৰ পিছত কুইবেকৰে জেঁ-ফ্ৰান্সিছ (পাপিনো) নামৰ এজন ব্যক্তিয়ে মেৰীক তেওঁ আৰু তেওঁৰ দুই কোঠালি সংগীৰ সৈতে থাকিবলৈ আশ্ৰয় দিয়ে। এই সংগী দুজন আছিল জেঁ-ফ্ৰান্সিছৰ প্ৰাক্তন প্ৰেমিকা গ্যেবী (মালকা) আৰু তেওঁলোকৰ এজন বন্ধু ব্ৰেড (বাৰ্টন)। তাত থকাৰ সময়ছোৱাত মেৰী গ্যেবীৰ সৈতে যৌন সম্পৰ্কত লিপ্ত হয় আৰু ইয়াৰ জৰিয়তে জেঁ-ফ্ৰান্সিছ আৰু গ্যেবী— উভয়ৰে সৈতে এক অপ্ৰত্যাশিত ত্ৰিকোণীয়া প্ৰেমৰ জালত আবদ্ধ হৈ পৰে।

সঁহাৰি

মণ্ট্ৰিয়েলত মুক্তি পোৱাৰ পিছত চলচ্চিত্ৰখনে সমালোচকৰপৰা উৎকৃষ্ট সঁহাৰি লাভ কৰিছিল। এলজিবিটি (LGBT) চলচ্চিত্ৰ সমাজত ইয়াৰ অংশগ্ৰহণৰ বাবে বিশ্বৰ বিভিন্ন চলচ্চিত্ৰ মহোৎসৱত ছবিখন প্ৰদৰ্শিত হৈছিল আৰু বহু প্ৰশংসা বুটলিছিল। ২০১২ চনত ডৰবান গে এণ্ড লেচবিয়ান ফিল্ম ফেষ্টিভেলত ইয়াক অন্যতম শ্ৰেষ্ঠ ছবি হিচাপে চিহ্নিত কৰা হৈছিল আৰু হিউষ্টন ইণ্টাৰনেশ্যনেল এলজিবিটিকিউ ফিল্ম ফেষ্টিভেলসহ বহুতো এলজিবিটি অনুষ্ঠানত প্ৰদৰ্শিত হৈছিল। বিদেশত স্বীকৃত হোৱাৰ উপৰি ছবিখনে কানাডাতো 'গ্ল’ব এণ্ড মেইল'ৰ দৰে প্ৰকাশনত বিশেষ স্থান লাভ কৰিছিল আৰু একাধিক কানাডিয়ান চলচ্চিত্ৰ মহোৎসৱত উপস্থাপন কৰা হৈছিল। ছবিখনে কেৱল এলজিবিটি সম্প্ৰদায়ৰ চিত্ৰণৰ বাবে নহয়, বৰঞ্চ কানাডিয়ান সংস্কৃতিৰ চিত্ৰণৰ বাবেও প্ৰশংসিত হৈছিল। যিহেতু ছবিখনে এজন কিশোৰ কানাডিয়ানৰ সাধাৰণ অভিজ্ঞতা বৰ্ণনা কৰে— যিয়ে পশ্চিম কানাডাত কাম বিচাৰিবলৈ পূবৰ প্ৰদেশসমূহৰ নিজৰ পুৰণি ঘৰ এৰি যায়, সেয়েহে ছবিখনে কানাডিয়ান প্ৰভাৱ প্ৰতিফলিত কৰা বঁটাও লাভ কৰিছিল। বিশেষভাৱে ক’বলৈ গ’লে, ২০১০ চনৰ হুইষ্টলাৰ ফিল্ম ফেষ্টিভেল সমাপ্ত কৰিবলৈ এই ছবিখন বাছনি কৰা হৈছিল। মহোৎসৱখনত চিনেমাখনে শ্ৰেষ্ঠ মাউণ্টেইন কালচাৰ ফিল্ম বঁটা লাভ কৰিছিল।

অৱশ্যে কানাডিয়ান সংস্কৃতি আৰু এলজিবিটি সম্প্ৰদায়ৰ চিত্ৰণৰ বাবে ইতিবাচক সঁহাৰি লাভ কৰিলেও, ইয়াৰ "পূৰ্বানুমানযোগ্য" কাহিনীভাগৰ বাবে সাধাৰণ দৰ্শকৰপৰা মিশ্ৰিত সঁহাৰি লাভ কৰিছিল। ছবিখনৰ কিছুমান অনলাইন ৰিভিউত ইয়াক কল্পনাশক্তিহীন আৰু অভিনয়ক দুৰ্বল বুলি বৰ্ণনা কৰা হৈছিল। যিয়েই নহওক, এটা কথা স্পষ্ট আছিল যে এজন পৰিচালক হিচাপে পাপিনোৰ বহু সম্ভাৱনা আছে। সমালোচকসকলে যিয়েই আসোঁৱাহ নেদেখুৱাওক কিয়, ২ ফ্ৰগছে দেখুৱাই দিছিল যে এজন লেখক/পৰিচালকৰ ইতিবাচক সম্ভাৱনা প্ৰদৰ্শন কৰিও এখন ছবি কেনেকৈ সমালোচিত হ’ব পাৰে।

বঁটা আৰু সন্মান

শ্ৰেষ্ঠ কাহিনী চিত্ৰ - য়োচেমিটি আন্তৰ্জাতিক চলচ্চিত্ৰ মহোৎসৱ
শ্ৰেষ্ঠ মাউণ্টেইন কালচাৰ ফিল্ম - হুইষ্টলাৰ ফিল্ম ফেষ্টিভেল ২০১০
শ্ৰেষ্ঠ মাউণ্টেইন কালচাৰ ফিল্ম - ৰিভেলষ্টোক ২০১১
অফিচিয়েল চিলেকচন - ফেয়াৰীটেলছ কেলগেৰী ২০১১
চিলেকচন - ল্যাম্বিছ ইংলেণ্ড ২০১১
দুটাকৈ মনোনয়ন - আৰভিচিকিউ (RVCQ) মণ্ট্ৰিয়েল ২০১১

তথ্যসূত্ৰ

শ্ৰেণী:কানাডা
শ্ৰেণী:ইংৰাজী চলচ্চিত্ৰ
শ্ৰেণী:এলজিবিটি
শ্ৰেণী:নাৰী সম্পৰ্কীয় চলচ্চিত্ৰ
পৰেশ চৌধুৰী

পৰেশ চৌধুৰী অসমৰ এগৰাকী ছাত্ৰনেতা আৰু অসমৰ ভাষা আন্দোলনৰ এগৰাকী সক্ৰিয় কৰ্মী আছিল। তেওঁ ভাৰতীয় খাদ্য নিগমৰ এগৰাকী বিষয়া আছিল।

জন্ম

চৌধুৰীৰ অসমৰ টিহু অঞ্চলৰ হাটখলাত জন্ম হয় আৰু পৰৱৰ্তীকালত অসমৰ নগাঁও চহৰৰ বাসিন্দা হৈ আমৃত্যু তাতেই থাকে।

মৃত্যু

২০১৭ চনৰ ৫ এপ্ৰিলত ৬৭ বছৰ বয়সত তেওঁৰ মৃত্যু হয়।

তথ্যসূত্ৰ

শ্ৰেণী:মৃত ব্যক্তি
শ্ৰেণী:অসমৰ ব্যক্তি
শ্ৰেণী:সমাজকৰ্মী
বৰফুকন

ফু-কন -লৌঙ বা বৰফুকন (, আহোম ভাষা:𑜇𑜥 𑜀𑜨𑜃𑜫 𑜎𑜤𑜂𑜫) আহোম ৰাজ্যৰ পাঁচজন পাত্ৰ মন্ত্ৰী সকলৰ মাজৰ এজন। এই পদটো আহোম চাওফা চুচেংফাই সৃষ্টি কৰিছিল। ইয়াৰ ‌উপৰিও কলিয়াবৰৰ পশ্চিম অঞ্চল বৰফুকন-এ নিয়ন্ত্ৰণ কৰিছিল। বৰফুকনৰ মুখ্য কাৰ্য্যালয় কলিয়াবৰত আছিল। কিন্তু পাছত লাচিত বৰফুকনৰ সময়ত গুৱাহাটীৰ ইটাখুলিলৈ স্থানান্তৰ কৰা হয়। আহোমৰ ৰাজধানীৰ পৰা এই অঞ্চলটো যথেষ্ট দূৰত হোৱা বাবে এই পদটো গুৰত্বপূৰ্ণ আছিল। আনহাতে, কলিয়াবৰৰ পূব অঞ্চলটো বৰবৰুৱা-ই নিয়ন্ত্ৰণ কৰিছিল।

বৰফুকনৰ ঘৰটো বৰ্তমানৰ গুৱাহাটীৰ ফাঁচী বজাৰ অঞ্চলত অৱস্থিত আছিল। ভৰলু নদীৰ পশ্চিমত তেওঁৰ চ’ৰাটো দোপদৰ বুলি জনা যায়) অৱস্থিত আছিল। এই চ’ৰাটো আহোমৰ ৰাজধানীত অৱস্থিত বৰ-চ’ৰাৰ নিচিনা আছিল আৰু পাঁচজন ফুকনৰ দ্বাৰা গঠিত আছিল। তেওঁলোকক একেলগে গুৱাহাটীয়া অথবা দোপদৰীয়া ফুকন বোলা হৈছিল। বৰফুকনক প্ৰশাসনিক কাম-কাজত মজিন্দাৰ বৰুৱাই সহায় কৰিছিল। তেওঁৰ ঘৰটো বৰ্তমানৰ উপায়ুক্তৰ ঘৰটোৰ ঠাইত আছিল।

বৰফুকন সকলৰ তালিকা

লাঙি পানীছিয়া বৰফুকন
লান মুঙ ছেন
চিৰিং পিকচাই বৰফুকন
দমাই ডেকা বৰফুকন
লাঙি বৰফুকন
পিকচাই বৰফুকন
চেঙমুন বৰফুকন (নামনিয়াল ৰজাশহুৰ)
বাদুলী বৰফুকন (গড়গঞা ৰজাশহুৰ) লানফিমা
ঘোঁৰাকোঁৱৰ বৰফুকন
লাচিত বৰফুকন (লুখুৰাখুন ফৈদ) লানফিমা
লালুক সোলা বৰফুকন (লুখুৰাখুন ফৈদ) লানফিমা
ভাৰধৰা বৰফুকন (লুখুৰাখুন ফৈদ) লানফিমা
বান্দৰ (লানচিঙ) বৰফুকন (লানমাখৰু ফৈদ)
কাশী বৰফুকন
লাহন বৰফুকন
হৰনাথ বৰফুকন (ৰঙাচিলা দুৱৰা)
মেধি বৰফুকন
শিৱনাথ বৰফুকন
বুঢ়া চেতিয়া বৰফুকন
ঘিনাই বদনচন্দ্ৰ বৰফুকন (ৰঙাচিলা দুৱৰা)
গেন্ধেলা কলীয়া ভোমোৰা বৰফুকন
বদন চন্দ্ৰ বৰফুকন (ৰঙাচিলা দুৱৰা)
দিহিঙীয়া ঘনশ্যাম বৰফুকন
ভীষ্ম গগৈ বৰফুকন
গগৈ (সৰু অভয়াপুৰীয়া ৰাজখোৱা) বৰফুকন
গগৈ ডেকা বৰফুকন
জন্মী বৰফুকন (ৰঙাচিলা দুৱৰা)
ভদ্ৰচন্দ্ৰ
লম্বোদৰ বৰফুকন (লানমাখৰু)

তথ্যসূত্ৰ

শ্ৰেণী:উপাধি
শ্ৰেণী:আহোম ৰাজ্য
চিহ্ন লিপি

চিহ্ন লিপি হৈছে লেখন পদ্ধতি বা লিপিৰ আৱিষ্কাৰৰ পূৰ্বে মানুহে ব্যৱহাৰ কৰা সাঙ্কেতিক চিহ্ন। লিপি সদৃশ কিন্তু পূৰ্ণাৱয়ব লিপি হিচাপে শ্ৰেণীবিভাগ কৰিব নোৱাৰা এই সাঙ্কেতিক চিহ্নসমূহৰ বিকাশ ঘটি খ্ৰীষ্টপূৰ্ব ৩য় সহস্ৰাব্দৰ আগভাগত ইউৰেছিয়াত প্ৰাৰম্ভিক লেখন পদ্ধতিৰ উন্মেষ ঘটে। নৱ্য প্ৰস্তৰ যুগতেই চিহ্ন লিপিৰ ইতিহাস আৰম্ভ হৈছিল। ই প্ৰায় খ্ৰীষ্টপূৰ্ব ৭ম সহস্ৰাব্দ পুৰণি।

নৱ্য প্ৰস্তৰ যুগ

চীন

২০০৩ চনত উত্তৰ চীনৰ জিয়াহোত থকা নৱ্য প্ৰস্তৰ যুগৰ ২৪ টা গুহাত খ্ৰী:পূ: ৭ম সহস্ৰাব্দ পুৰণি কাছৰ চলঙ আৱিষ্কৃত হয়। কিছুসংখ্যক পুৰাতত্ত্ববিদৰ মতে এই চলঙসমূহত অংকিত সাঙ্কেতিক চিহ্নসমূহৰ সৈতে খ্ৰী:পূ: ২য় সহস্ৰাব্দ পুৰণি অ’ৰেকল হাড়ৰ লিপিৰ মিল আছে। আনহাতে একাংশৰ মতে এই চিহ্নসমূহ সৰল জ্যামিতিক নক্সাহে মাথোন আৰু ইয়াক প্ৰত্নতাত্ত্বিক লিপিৰে ৰিজাব নোৱাৰি।

ইউৰোপ

ভিনকা চিহ্নসমূহ (Vinča symbol) (খ্ৰী:পূ: ৬ষ্ঠৰ পৰা খ্ৰী:পূ: ৫ম সহস্ৰাব্দ, বৰ্তমানৰ ছাৰ্বিয়া) সৰল চিহ্নসমূহৰ ক্ৰমান্বয়ে উত্তৰণ ঘটি পোৱা এক অৱস্থা।

খ্ৰী:পূ: ৬ষ্ঠ সহস্ৰাব্দৰ ডিচপিলিঅ’ টেবলেটসমূহো প্ৰায় একেধৰণৰ। প্ৰাচীন প্ৰাচ্যৰ (ইজিপ্টীয়, সুমেৰীয় আৰু চেতন) আলংকৰিক লিপিবোৰে এনে চিহ্নসমূহৰ পৰাই ৰূপ লয় যদিও এই প্ৰক্ৰিয়াটোৰ সঠিক কাল ঠাৱৰ কৰিব পৰা হোৱা নাই।

তাম্ৰ যুগ আৰু ব্ৰঞ্জ যুগৰ আৰম্ভণি

চিহ্ন লিপিৰ পৰা পূৰ্ণাংগ লিপিলৈ যি পৰিক্ৰমা সেয়া খ্ৰী:পূ: ৪ৰ্থ সহস্ৰাব্দৰ শেষভাগৰ পৰা খ্ৰী:পূ: ৩য় সহস্ৰাব্দৰ প্ৰথমভাগৰ ভিতৰত সংঘটিত হৈছিল।

খ্ৰী:পূ: ৪ৰ্থ সহস্ৰাব্দৰ শেষভাগলৈ এই চিহ্ন ব্যৱস্থাই হিচাপ ৰখা এক পদ্ধতিৰ ৰূপ লৈছিল।

ইজিপ্টীয় আলংকৰিক লিপিসমূহৰ পৰিক্ৰমাতো এনে বিকাশ ঘটিছিল। কিছুসংখ্যক পণ্ডিতৰ মতে ইজিপ্টীয় আলংকৰিক লিপিসমূহ সুমেৰীয় লিপিসমূহৰ কিছুকালৰ পিছতে সৃষ্টি হৈছিল।

ব্ৰঞ্জ যুগ

চীন

ব্ৰঞ্জ যুগৰ সভ্যতাসমূহৰ মাজত পূৰ্ণাংগ লেখন পদ্ধতি প্ৰচলিত আছিল। চীনত চিহ্ন লিপিসমূহৰ পৰা ১৪০০-১১০০ খ্ৰী:পূ:ত চীনা লিপিৰ জন্ম হয়।

ভাৰত

খ্ৰী:পূ: ৩য় সহস্ৰাব্দত বিৰাজমান সিন্ধু সভ্যতাৰ সিন্ধু লিপিসমূহ দৰাচলতে এক সাঙ্কেতিক চিহ্ন ব্যৱস্থা আছিল।

ইউৰোপ

এ’গন সভ্যতা, লিনিয়াৰ এ আৰু চেতন আলংকৰিক লিপিৰ বাহিৰে ব্ৰঞ্জ যুগৰ ইউৰোপত পূৰ্ণাংগ লেখন পদ্ধতি নাছিল। লৌহ যুগতহে ইউৰোপত লেখন ব্যৱস্থাৰ উন্মেষ হয়।

পৰৱৰ্ত্তী কালৰ চিহ্ন লিপি

ব্ৰঞ্জ যুগৰ পিছৰ কালছোৱাতো বিভিন্ন সংস্কৃতিত চিহ্ন লিপিৰ ব্যৱহাৰ হৈছিল। উদাহৰণস্বৰূপে কুইপু, ইনকা (১৫০০ শতিকা) আদিৰ কথা ক’ব পাৰি।

লৌহ যুগৰ আফ্ৰিকা

দক্ষিণ-পূব নাইজেৰিয়াত ছিবিদি নামৰ এক চিহ্ন ব্যৱস্থা প্ৰচলিত। এয়া খ্ৰীষ্টিয় ৫০০ বছৰ পুৰণি বুলি ধাৰণা কৰা হৈছে।

তথ্য সংগ্ৰহ

শ্ৰেণী:লিখাৰ ইতিহাস
শ্ৰেণী:নৱপ্ৰস্তৰ যুগ
শ্ৰেণী:লিপি
সুনীতা কাম্বলে

সুনীতা কাম্বলে এগৰাকী পশু চিকিৎসক আৰু দলিত মহিলা। তেওঁ ২০১৭ চনত উইমেন ট্ৰেন্সফৰ্মিং ইণ্ডিয়া বঁটাৰদ্বাৰা স্বীকৃতিপ্ৰাপ্ত এগৰাকী ভাৰতীয় ছাগলীৰ পশু চিকিৎসক।

সুনীতা কাম্বলেৰ ঘৰ মহাৰাষ্ট্ৰৰ ম্হাছৱাদত। এই সমগ্ৰ অঞ্চলটো খৰাং পৰিস্থিতিত পৰি ক্ষতিগ্ৰস্ত হোৱা। সেয়ে ইয়াত পোহনীয়া ছাগলীৰ অৰ্থনৈতিক গুৰুত্বই প্ৰধান, আৰু প্ৰশিক্ষিত পশু চিকিৎসকৰ অভাৱৰ বাবে পোহনীয়া ছাগলীবোৰ অসুস্থ হ’লে উপযুক্ত আৰু সময়মতে যত্ন লোৱাটো কঠিন হৈ পৰিছিল। সুনীতাই মান দেশী ফাউণ্ডেচনৰপৰা "পেৰা-ভেট ছাগলী কাৰ্যসূচী"ত অংশ লৈ ছাগলী প্ৰতিপালনৰ প্ৰশিক্ষণ লৈছিল তেওঁ সেই অঞ্চলটোৰ প্ৰথমজন ছাগলীৰ পশু চিকিৎসক হয়, আৰু সাতজনীয়া "খালি ভৰিৰে পশু চিকিৎসক"ৰ এটা দলৰ নেতৃত্ব দিছিল। গাখীৰ আৰু মাংস উভয়ৰে বাবে ছাগলীৰ প্ৰজনন উন্নত কৰাৰ বাবে তেওঁ তাত কৃত্ৰিম প্ৰজনন সেৱা প্ৰৱৰ্তন কৰে, আৰু ৩৫০ গৰাকী মহিলাক এই কৌশলৰ প্ৰশিক্ষণ দিয়ে। ছাগলীক "অঞ্চলটোৰ মহিলা মুৰব্বী পৰিয়ালসমূহৰ বাবে বিকল্প আৰু বহনক্ষম জীৱিকাৰ বিকল্প" হিচাপে লোৱা দেখা যায়, ই আছিল গাঁৱৰ মহিলাৰ আৰ্থিক স্বাৱলম্বিতাৰ উপায় আৰু তেওঁৰ এই কামক ২০১৭ চনত "মহিলা ৰূপান্তৰকাৰী ভাৰত" বঁটাৰদ্বাৰা স্বীকৃতি দিয়া হয়।

তথ্যসূত্ৰ

শ্ৰেণী:পশু চিকিৎসক
শ্ৰেণী:দলিত মহিলা
শ্ৰেণী:মহাৰাষ্ট্ৰৰ ব্যক্তি
২৪ জুলাই

ঘটনাৱলী

১২০৬ - কুটুবউদ্দিন আইবাকে লাহোৰৰ সিংহাসনত আৰোহণ কৰে।
১৯৮৩ - প্ৰখ্যাত সাহিত্যিক মহাদেৱী বৰ্মালৈ জ্ঞানপীঠ বঁটা আগবঢ়োৱা হয়।
১৯৮৫ - ৰাজীৱ গান্ধী আৰু সন্ত লংগোৱালাৰ মাজত পঞ্জাৱ চুক্তি স্বাক্ষৰিত হয়।
১৯৯৭ - প্ৰাক্তন প্ৰধান মন্ত্ৰী গুলজাৰিলাল নন্দা আৰু অৰুণা আছফ আলিলৈ (মৰণোত্তৰভাৱে) ভাৰতৰত্ন সন্মান ঘোষণা কৰা হয়।
১৯৯৭ - সাহিত্যিক মহাশ্বেতা দেৱীলৈ ৰমন মেগছেছে বঁটা ঘোষণা কৰা হয়।
২০০০ - সুব্বাৰামন বিজয়লক্ষ্মী গ্ৰেণ্ডমাষ্টাৰ খিতাপ দখল কৰা ভাৰতবৰ্ষৰ প্ৰথমগৰাকী মহিলা হয়।
২০০৭ - ভাৰতবৰ্ষৰ দ্বাদশগৰাকী তথা প্ৰথম গৰাকী মহিলা ৰাষ্ট্ৰপতি প্ৰতিভা দেৱী সিং পাটিলে শপত গ্ৰহণ কৰে।
২০২১ - মণিপুৰৰ ভাৰোত্তোলক মীৰাবাই চানুৱে টকিঅ' অলিম্পিকত (Tokyo Olympic) ভাৰোত্তোলনৰ ৪৯ কিলোগ্ৰাম শাখাত ৰূপৰ পদক জিকে।

জন্ম

১৮০২ - আলেকজেণ্ডাৰ ডুমা, ফৰাচী ঔপন্যাসিক।
১৮৯৭ - আমেলি ইয়াৰহাৰ্ট, আমেৰিকান মহিলা বৈমাণিক। ১৯৩২ চনত তেওঁ প্ৰথম অকলে উৰাজাহাজ চলাই আটলাণ্টিক মহাসাগৰ অতিক্ৰম কৰিছিল।
১৯১১ - পান্নালাল ঘোষ, ভাৰতীয় বাঁহীবাদক।
১৯৫২ - ৰঞ্জু হাজৰিকা (কুমুদ চন্দ্ৰ হাজৰিকা), অসমীয়া ঔপন্যাসিক।
১৯৬৯ - জেনিফাৰ ল'পেজ, আমেৰিকান পপ গায়িকা আৰু অভিনেত্ৰী।
১৯৮০ - আগথা চাংমা, ভাৰতীয় ৰাজনীতিক।

মৃত্যু

১৮৮৩ - কেপ্তেইন মেথিউ ৱেব, ইংলিছ চেনেল সাঁতুৰি পাৰ হোৱা বিশ্বৰ প্ৰথম ব্যক্তি।
১৯৭৪ - জেমছ ছেডউইক, নোবেল বিজয়ী (১৯৩৫) ইংৰাজ পদাৰ্থ বিজ্ঞানী আৰু নিউট্ৰণৰ আৱিষ্কাৰক।
১৯৮০ - উত্তম কুমাৰ, ভাৰতীয় চলচ্চিত্ৰ অভিনেতা, প্ৰযোজক, পৰিচালক, চিত্ৰনাট্যকাৰ, সুৰকাৰ।
১৯৯১ - আইজাক বাচেভিচ্ চিংগাৰ, পোলেণ্ডবংশী ইহুদী-আমেৰিকান লেখক।
২০০৪ - আল্পনা বন্দোপাধ্যায়, ভাৰতীয় কণ্ঠশিল্পী।

দিৱস

ভাৰতৰ ৰাষ্ট্ৰীয় তাপ অভিযন্তা দিৱস। (ইংঃ National Thermal Engineer Day)
ইজিপ্টৰ ৰাষ্ট্ৰীয় দিৱস।
শিশু দিৱস (ভানুয়াটু)।

বাহ্যিক সংযোগ

বিবিচি: এই দিনত

তথ্যসুত্ৰ
আইৰিছ বেলা

ইৰিছ জেটি ডিৰ্ক ডি বেউলে (ইংৰাজী: Yris Jetty Dirk de Beule; জন্ম: ২৩ এপ্ৰিল ১৯৯৬), যি পেচাগতভাৱে আইৰিছ বেলা নামেৰে অধিক পৰিচিত, এগৰাকী ইণ্ডোনেছিয়ান অভিনেত্ৰী, মডেল আৰু গায়িকা। তেওঁ ইণ্ডোনেছিয়ান চলচ্চিত্ৰ লাভ ইন পাৰ্থ (২০১০) আৰু হাৰ্ট ২ হাৰ্ট (২০১০) তথা ধাৰাবাহিক জাৱাৰা, জাকাৰ্টা লাভ ষ্টৰী, ৰাজৱালী আৰু বিনাৰ বেনিং বাৰ্লিয়ানত কৰা অভিনয়ৰ বাবে জনাজাত। ২০১৭ চনত তেওঁ ইণ্ডোনেছিয়ান মুভি এক্টৰ্ছ এৱাৰ্ডছৰ বাবে মনোনীত হৈছিল।

কেৰিয়াৰ

বেলাই বান্দুঙৰ এটা মডেলিং এজেন্সীত যোগদান কৰি মনোৰঞ্জনৰ জগতত নিজৰ কেৰিয়াৰ আৰম্ভ কৰিছিল। ইয়াৰ পিছত ২০০৯ চনত সম্প্ৰচাৰিত হোৱা তাংগিছান ইছাবেলা ধাৰাবাহিকত অভিনয় কৰিবলৈ তেওঁ এম.ডি. এণ্টাৰটেইনমেণ্টৰ সৈতে চুক্তিবদ্ধ হয়। তেওঁ টাইগাৰ বয় নামৰ এটা টেলিভিছন কাৰ্যসূচীত অভিনয় কৰিছিল, য’ত জন্তুৰ সৈতে লাইভ ষ্টাণ্ট কৰা হৈছিল। অভিনয়ৰপৰা বিৰতি লোৱাৰ পাছত বেলাই ২০২২ চনত তেওঁৰ স্বামীৰ সৈতে পুনৰ চিনেমাৰ জগতলৈ উভতি আহে। অভিনয়ৰ উপৰি তেওঁ এটা ইউটিউব চেনেলত কথা-বতৰাৰ অনুষ্ঠান পৰিচালনা কৰে।

ব্যক্তিগত জীৱন

বেলাৰ পিতৃ বেলজিয়ামৰ জোহান ডি বেউলে আৰু মাতৃ ইণ্ডোনেছিয়াৰ সুসান্তি আৰিফিন। ধাৰাবাহিক চিন্তা শুচিৰ চিত্ৰগ্ৰহণৰ সময়ৰপৰাই তেওঁ আম্মাৰ জোনিৰ সৈতে সম্পৰ্কত আছিল। ২০১৯ চনৰ ১২ ফেব্ৰুৱাৰীত তেওঁলোকৰ বাগদান সম্পন্ন হয় আৰু একে বছৰৰে ২৮ এপ্ৰিলত তেওঁলোক বিবাহপাশত আবদ্ধ হয়। ২০২০ চনৰ ১৮ ছেপ্টেম্বৰত বেলাই এজন পুত্ৰ সন্তান জন্ম দিয়ে, যাৰ নাম এয়াৰ ৰুমী আকবৰ ৰখা হয়। ২০২২ চনৰ ২৩ আগষ্টত তেওঁ আমালা পুটি ছাবাই আকবৰ নামৰ এগৰাকী কন্যা সন্তান জন্ম দিয়ে। ২০২৩ চনত নিচাসক্ত দ্ৰব্যৰ অপৰাধত জেলৰপৰা মুক্তি পোৱাৰ এমাহৰ পিছত বেলাই জোনিৰপৰা বিবাহ বিচ্ছেদৰ বাবে আৱেদন কৰে। পৰৱৰ্তী সময়ত ২০২৪ চনত তেওঁ পুনৰ বিবাহপাশত আবদ্ধ হয়।

তথ্যসূত্ৰ

শ্ৰেণী:ইণ্ডোনেছিয়ান অভিনেত্ৰী
শ্ৰেণী:মডেল
শ্ৰেণী:গায়িকা
অৰুণ গোবিল

অৰুণ গোবিল (, জন্ম: ১২ জানুৱাৰী ১৯৫৮) এগৰাকী ভাৰতীয় অভিনেতা, প্ৰযোজক আৰু ৰাজনীতিবিদ। তেওঁ হিন্দী, ভোজপুৰী, ব্ৰজ ভাষা, ওড়িয়া আৰু তেলেগু ভাষাৰ চলচ্চিত্ৰত অভিনয় কৰিছে। তেওঁ ৰামানন্দ সাগৰৰ জনপ্ৰিয় টেলিভিচন ধাৰাবাহিক ৰামায়ণ (১৯৮৭) -ত ভগৱান ৰামৰ চৰিত্ৰত অভিনয় কৰাৰ বাবে অধিক জনাজাত। তেওঁ প্ৰশান্ত নন্দৰ “পহেলী” (১৯৭৭) -ৰ যোগেদি বলীউডত আত্মপ্ৰকাশ কৰিছিল। তেওঁ কনক মিশ্ৰাৰ চাৱান কো আনে দো (১৯৭৯) আৰু সত্যেন বসুৰ চাঞ্চ কো আঞ্চ নেহী (১৯৭৯) -ত অভিনয় কৰিছিল। তেওঁ ৰামানন্দ সাগৰৰ বিক্ৰম ঔৰ বেতাল (১৯৮৫) -ত এটি সৰু চৰিত্ৰৰে আত্মপ্ৰকাশ কৰিছিল। ৰামানন্দ সাগৰৰ ৰামায়ণ ধাৰাবাহিকত ভগৱান ৰামৰ চৰিত্ৰত অভিনয় কৰাৰ বাবে তেওঁ ১৯৮৮ চনত মুখ্য ভূমিকা শিতানত শ্ৰেষ্ঠ অভিনেতাৰ আপট্ৰ’ন বঁটা (Uptron Award) লাভ কৰিছিল। তেওঁ ৰামানন্দ সাগৰৰ লৱ কুশত পুনৰ ৰামৰ চৰিত্ৰত অভিনয় কৰিছিল।

ৰাজনৈতিক জীৱন

অৰুণ গোবিলক ২০২৪ চনৰ লোকসভা নিৰ্বাচনৰ বাবে ভাৰতীয় জনতা পাৰ্টিৰ প্ৰাৰ্থী হিচাপে ২৫ মাৰ্চ ২০২৪-ত উত্তৰ প্ৰদেশৰ মীৰাট লোকসভা সমষ্টিৰ পৰা মনোনীত কৰা হয়। ৪ জুন ২০২৪-ত তেওঁ মীৰাট লোকসভা সমষ্টিৰ প্ৰতিনিধিত্ব কৰি লোকসভালৈ নিৰ্বাচিত হয়।

তথ্য সংগ্ৰহ

বাহ্যিক সংযোগ

শ্ৰেণী:ভাৰতীয় অভিনেতা
শ্ৰেণী:জীৱিত ব্যক্তি
বৃহৎ হেড্ৰ'ন সংঘৰ্ষক

বৃহৎ হেড্ৰ'ন সংঘৰ্ষক (; চমুকৈ ) হ'ল পৃথিৱীৰ আটাইতকৈ ডাঙৰ আৰু শক্তিশালী 'কণা সংঘৰ্ষক' । ১৯৯৮ৰ পৰা ২০০৮ চনৰ মাজভাগত প্ৰায় ১০,০০০ বিজ্ঞানী আৰু ১০০খন দেশৰ অভিযন্তা লগতে বহুকেইখন বিশ্ববিদ্যালয় আৰু পৰীক্ষাগাৰৰ সহযোগিতাত নিউক্লীয় গৱেষণাৰ ইউৰোপিয়ান সংঘই (চাৰ্ণ) বৃহৎ হেড্ৰ'ন সংঘৰ্ষক নিৰ্মাণ কৰি উলিয়ায়। ২৭ কিলোমিটাৰ পৰিধিযুক্ত আৰু ১৭৫ মিটাৰ গভীৰ এই সংঘৰ্ষকটো ছুইজাৰলেণ্ডৰ জেনেভাৰ ওচৰৰ ফ্ৰাঞ্চ-ছুইজাৰলেণ্ড সীমান্তৰ তলত অৱস্থিত। ২০১০ চনৰ মাৰ্চ মাহৰ পৰা ২০১৩ চনৰ আগলৈ প্ৰতিবীমত ৩.৫-৪ টেৰাইলেক্ট্ৰনভল্টৰ (TeV) (মুঠ ৭-৮ TeV) শক্তি ব্যৱহাৰ কৰি ইয়াৰ প্ৰথমটো গৱেষণা আৰম্ভ কৰা হৈছিল। তাৰ পাছত দুবছৰৰ বাবে সংঘৰ্ষকটোৰ উন্নয়ন কৰা হৈছিল। দ্বিতীয় গৱেষণা আৰম্ভ কৰিবলৈ ২০১৫ চনৰ আগছোৱাত সংঘৰ্ষকটো পুনৰ চলোৱা হয় আৰু এইবাৰ প্ৰতিবীমত ৬.৫ TeV (মুঠ ১৩ TeV) ব্যৱহাৰ কৰা হয়।

বৃহৎ হেড্ৰ'ন সংঘৰ্ষকৰ লক্ষ্য হ'ল কণা পদাৰ্থ বিজ্ঞানৰ বিভিন্ন তত্বসমূহৰ পূৰ্ব-সূচনাসমূহ পদাৰ্থ বিজ্ঞানীসকলক পৰীক্ষা কৰিবলৈ দিয়া। ইয়াৰোপৰি হিগ্‌ছ ব'ছ'নৰ ধৰ্মসমূহৰ জোখমাখ আৰু ছুপাৰছিমেট্ৰিক তত্বসমূহৰ দ্বাৰা পূৰ্ব-সূচনা কৰা নতুন কণাসমূহৰ সন্ধান এই সংঘৰ্ষকৰ লক্ষ্য।

তথ্য সংগ্ৰহ

শ্ৰেণী:কণা পদাৰ্থ বিজ্ঞান
শ্ৰেণী:গৱেষণাগাৰ
শ্ৰেণী:বৃহৎ হেড্ৰ'ন সংঘৰ্ষক